Document ID: 32009R1154

REGULAMENTUL (CE) NR. 1154/2009 AL COMISIEI
din 27 noiembrie 2009
de modificare a Regulamentului (CE) nr. 747/2001 al Consiliului în ceea ce privește contingentele tarifare comunitare pentru anumite produse agricole și produse agricole procesate originare din Israel
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 747/2001 al Consiliului din 9 aprilie 2001 privind modul de gestionare a unor contingente tarifare comunitare și a unor cantități de referință pentru produse care ar putea beneficia de preferințe în temeiul acordurilor cu anumite țări mediteraneene și de abrogare a Regulamentelor (CE) nr. 1981/94 și (CE) nr. 934/95 (1), în special articolul 5 alineatul (1) litera (b),
întrucât:
(1)
În 2008 s-a încheiat un Acord sub formă de schimb de scrisori între Comunitatea Europeană și Statul Israel cu privire la unele măsuri reciproce de liberalizare privind produsele agricole, produsele agricole procesate, peștele și produsele pescărești, la înlocuirea Protocoalelor 1 și 2 și anexele la acestea, precum și la unele modificări ale Acordului euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Statul Israel, pe de altă parte, denumit în continuare „acordul”, care a fost aprobat prin Decizia 2009/855/CE a Consiliului (2).
(2)
Acordul prevede noi contingente tarifare pentru produse agricole și produse agricole procesate originare din Israel și modificarea actualelor contingente tarifare prevăzute de Regulamentul (CE) nr. 747/2001 pentru aceste produse. În plus, acordul nu mai prevede acordarea de concesiuni tarifare în cadrul unor cantități de referință.
(3)
Pentru a implementa dispozițiile privind noile contingente tarifare, modificările aduse actualelor contingente tarifare și suprimarea cantităților de referință, Regulamentul (CE) nr. 747/2001 trebuie modificat în consecință.
(4)
În scopul calculării contingentelor tarifare pentru primul an de aplicare, trebuie să se prevadă, în conformitate cu acordul, ca volumele contingentelor tarifare pentru care perioada contingentară începe înainte de data intrării în vigoare a acordului să fie reduse proporțional cu perioada scursă înainte de această dată.
(5)
Întrucât acordul se aplică de la 1 ianuarie 2010, prezentul regulament trebuie să se aplice începând cu aceeași dată.
(6)
Măsurile prevăzute de prezentul regulament sunt conforme cu avizul Comitetului Codului vamal,
ADOPTĂ PREZENTUL REGULAMENT:
Articolul 1
Anexa VII la Regulamentul (CE) nr. 747/2001 se înlocuiește cu textul din anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 ianuarie 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 noiembrie 2009.

Labels: 3
18
6